b"\n_START_ARTICLE_\nEuribor\n_START_PARAGRAPH_\nEuro Interbank Offered Rate (Euribor) er en daglig beregnet referanserente basert p\xc3\xa5 den gjennomsnittlige renten bankene tilbyr for usikrede l\xc3\xa5n til andre banker i euro-pengemarkedet (eller interbankmarkedet).\n_START_SECTION_\nHensikt\n_START_PARAGRAPH_\nEuribor-renten brukes som en referanse for blant annet handel i rentederivater, i stor grad p\xc3\xa5 samme m\xc3\xa5te som LIBOR ofte brukes for finansielle instrumenter basert p\xc3\xa5 engelske pund (Pound Sterling) eller amerikansk dollar. De utgj\xc3\xb8r med andre ord fundamentet for verdens mest likvide og aktive rentemarkeder. Lokale referanserenter, som Paris' PIBOR og Frankfurts FIBOR fusjonerte til Euribor ved opprettelsen av Den \xc3\xb8konomiske og monet\xc3\xa6re union (EMU) 1. januar 1999.\n_START_SECTION_\nTekniske kjennetegn\n_START_PARAGRAPH_\nEt representativt panel av banker beregner daglig hvilken rente (avrundet til to desimaltall) de tror en stor bank vil tilby en annen stor bank for terminvise interbankinnskudd i euro-sonen, med varighet fra \xc3\xa9n uke inntil ett \xc3\xa5r. Alle bankene i panelet er forpliktet til \xc3\xa5 sende inn sin beregning senest klokken 10.45 CET (det vil si norsk vintertid, eller klokken 11.45 norsk sommertid) hver dag Trans-European Automated Real-Time Gross-Settlement Express Transfer system (TARGET) er \xc3\xa5pent. Klokken 11.00 CET vil Reuters beregne Euribor, og umiddelbart publisere den p\xc3\xa5 sidene 248\xe2\x80\x93249 som er tilgjengelig for deres abonnenter og andre informasjonsformidlere._NEWLINE_Den publiserte Euribor-renten er en avrundet, justert gjennomsnittsrente. De h\xc3\xb8yeste og laveste 15 prosent av de innsendte beregningene elimineres. Gjennomsnittet av resten beregnes, og avrundes til et tall med tre desimaler._NEWLINE_Euribor-renten er en spotrente, det vil si at den er virksom f\xc3\xb8rst to dager etter beregningsdagen. Som amerikanske pengemarkedsrater, er de Actual/360, det vil si beregnet med eksakt dagsberegning ut ifra et \xc3\xa5r p\xc3\xa5 360 dager._NEWLINE_Euribor ble f\xc3\xb8rste gang publisert 30. desember 1998, med virke fra og med 4. januar 1999.\n_START_SECTION_\nRenteswaps\n_START_PARAGRAPH_\nRenteswaps basert p\xc3\xa5 kortsiktig Euribor-rente handles for tiden i interbankmarkedet med forfall opptil 50 \xc3\xa5r frem i tid. En \xc2\xabfem \xc3\xa5rs Euribor\xc2\xbb-rente sikter faktisk til den fem\xc3\xa5rige swaprenten m\xc3\xa5lt mot seksm\xc3\xa5neders Euribor. \xc2\xabEuribor + x poeng\xc2\xbb n\xc3\xa5r man snakker om et finansielt instrument, betyr at instrumentets kontantstr\xc3\xb8m m\xc3\xa5 trekkes fra p\xc3\xa5 swapens rentekurve for nullkupongobligasjoner endret av x poeng, for \xc3\xa5 tilsvare swapens faktiske markedspris.\n_START_SECTION_\nEonia\n_START_PARAGRAPH_\nEn annen utbredt referanserente i euro-sonen er Eonia, ogs\xc3\xa5 publisert av European Banking Federation, som er et daglig vektet gjennomsnitt av  alle usikrede l\xc3\xa5netransaksjoner i interbankmarkedet som skjer i l\xc3\xb8pet av natten."